**Retningslinjer for Holstebro Musikskoles Talentlinje**

Holstebro Musikskoles Talentlinje er et tilbud til musikskoleelever i alderen ca 11-18 år med særlig interesse og anlæg for at dygtiggøre sig musikalsk indenfor alle genrer.

Undervisningen omfatter:

40 minutters solofag ugentligt (34 uger om året)

45 minutters hørelære/teori/bifagsklaver ugentligt (30 uger om året)

90 minutters sammenspil for rytmiske elever (30 uger om året)

45 minutters sammenspil for klassiske elever (30 uger om året)

Fællesfag ligger hver tirsdag fra kl. 16. Soloundervisning aftales individuelt med hovedfagslærer.

Talentlinjen er inddelt i to linjer: klassisk og rytmisk.

På rytmisk linje kører der sideløbende to sammenspilshold, som eleverne fordeles på. Holdene skifter lærer i løbet af året, så eleverne vil prøve at få undervisning af begge sammenspilslærere tilknyttet rytmisk linje.

På klassisk linje kører der sideløbende tre sammenspilshold, som eleverne fordeles på. Det tilstræbes at et af disse hold tilbyder fagspecifik undervisning, f.eks strygersammenspil/blæsersammenspil/klaversammenspil. Fagenes indhold tilpasses elevsammensætningen. Holdene roterer i løbet af året så alle elever så vidt muligt prøver at spille sammen i forskellige grupperinger.

NB. Det er muligt at prøve kræfter med både klassisk og rytmisk talentlinje, hvis man ikke er sikker på, om man hører til det ene eller det andet sted, f.eks kan du vælge at følge rytmisk linje et halvt år og klassisk linje det næste halve år.

Det forventes at eleverne prioriterer musikken højt i forhold til andre fritidsinteresser. Det er nødvendigt, at de øver regelmæssigt og målrettet samt deltager i koncerter, weekendarrangementer, musikskolens forskellige sammenspilstilbud og eventuelt i relevante talentkonkurrencer o.lign. Der er mødepligt til undervisningen på talentlinjen.

**Retningslinjer for prøvespil**

Tilmelding og optagelse til talentlinjen sker hvert år i maj måned. Prøvespillet varetages af et panel bestående af talentlinjekoordinatoren bistået af 1-2 faglærere. Alle elever spiller/synger et forberedt stykke samt en skala efter eget valg og testes i elementær hørelære.\* Desuden får de en vejledende prima vista opgave.

Elever, der søger optagelse med sangskrivning som hovedfag, indsender inden prøven 1-2 sange på lydfil, og fremfører dem til prøven.

For rytmiske elever er det en fordel men ikke et krav at eleverne kan læse noder.

For klassiske elever er nodelæsning et krav. Desuden er et niveau tilsvarende grade 3 (AMRSM) anbefales.

Elever der går på talentlinjen og ønsker at fortsætte, aflægger prøve i forbindelse med en koncert i slutningen af sæsonen. Fortsættende elever skal ved prøven dokumentere en udvikling der berettiger oprykning til næste sæson.

\*Hørelæreprøven indeholder følgende:

Rytmisk imitation (gentage en rytme)

Melodisk imitation (gentage en melodi)

Høre forskel på størrelsen af to forespillede intervaller